Узденовыр псоми ятокIуэ
Iуащхьэмахуэ лъапэ щызэхыхьа «RUSSIAN BIGMONTAIN FREERIDE-2013» Урысей чемпионатыр мэлыжьыхьым и 1-м иухащ. Зэхьэзэхуэм къызэхуишэсащ Урысейм и фрирайд нэхъыфIу 70-м нэблагъэ. Спортсменхэр зэпеуащ бгы-лыжэ спортымрэ сноубордымкIэ.
ЦIыхухъухэм я деж зэпеуэ лIэужьыгъуитIымкIи Iуащхьэмахуэ лъапэ и райдерхэм бжьыпэр яубыдащ. Япэ увыпIэр лъысащ къэралым и фрирайдер нэхъыфI, илъэс кIуам екIуэкIа чемпионатым текIуэныгъэ къыщызыхьа Тегенекли къуажэм щыщ Узденов Индрис. Дыжьыныр Эльбрус посёлкэм щыпсэу Матковский Рустам Iэрыхьащ. Абы и къуажэгъу Неппеев Азнаур ещанэ увыпIэр къихьащ.
ЦIыхубзхэм бгы-лыжэ спорт лIэужьыгъуэмкIэ я зэпеуэм щытекIуащ Москва щыщ Косинская Татьянэ. Магнитогорск къикIа Минеевэ Татьянэ — етIуанэ, Москва и лIыкIуэ Коровинэ Катя ещанэ увыпIэхэр къахьащ.
СноубордымкIэ цIыхухъухэм я зэпеуэм бжьыпэр щиубыдащ Iуащхьэмахуэ лъапэ щыщ райдер Джаппуев Алий. Сноубордист нэхъыфIым и къуэ Артур етIуанэ хъуащ. Жэзыр Москва щыщ Ильиных Игорь Iэрыхьащ.
ЦIыхубзхэм я зэпеуэм щытекIуащ Москва областым и спортсмен Чекулаевэ Оксанэ. Къэрэшей-Шэрджэсым щыщ Батдыевэ Кулинэ — етIуанэ, Петропавловск-Камчатск къикIа Дмитриевэ Аленэ ещанэ хъуащ.
Фрирайд спорт лIэужьыгъуэмкIэ зэпеуэм пашэ ущыхъуныр хуабжьу гугъущ. Сыту жыпIэмэ, къыщыбжыхьыр ямыгъэкъэбза, зыри зэмыIуса уэс зытелъ щIыпIэрщ. Абы шынагъуэ зэрыпылъым къыхэкIкIэ, сноубордымрэ лыжэ спортымрэ хыхьагъащIэхэм щIыпIэ гугъусыгъухэм къыщамыжыхьмэ нэхъыфIщ.
Сноубордымрэ бгы-лыжэ спортымрэ шынагъуэхэр зэрапылъыр къилъытэри, Дунейпсо Олимп комитетым ар Олимп джэгухэм хигъэхьакъым.
ФрирайдымкIэ зэхьэзэхуэхэр Iуащхьэмахуэ лъапэ щокIуэкI 2000 гъэм щегъэжьауэ. Илъэс 15 и пэкIэ абы къыщежьащ Урысейм и экстремал бгы-лыжэ спорт лIэужьыгъуэр. Къэралым и фрирайд цIэрыIуэхэр — Iуащхьэмахуэ лъапэ и бгы-лыжэ спортсменхэрщ. НобэкIэ ахэр нэхъыбэу яхохьэ фрирайдымкIэ дунейпсо, урысейпсо зэхьэзэхуэ зэмылIэужьыгъуэхэм я судья гупхэм.
Тарим Алисэ.
